Instantbird
Úvod
Instantbird je jednoduchý messenger klient s otvoreným zdrojovým kódom vybudovaný na prostredí Mozilla XUL a aplikácii Pidgin libpurple. Program je zatiaľ len v ranom štádiu vývoja (verzia 0.1), preto ešte neposkytuje všetky štandardné vlastnosti moderného IM klienta. Tvorcovia však majú v pláne stále Instantbird vylepšovať, a preto sa čoskoro môžeme tešiť na ďalšie vylepšenia aj vo forme rozšírení. Ako je už pri Mozille zvykom, aj tento projekt je open-source a je multiplatformový – určený pre operačné systémy Windows, Linux a Mac OS X. V programe Instantbird vidíme veľký potenciál a teraz sa ho určite oplatí aspoň vyskúšať. Jeho cieľom je stať sa flexibilným, používateľsky príjemným messengerom spájajúcim rôzne komunikačné protokoly v jednom prostredí.
Instantbird je už lokalizovaný aj do slovenčiny, hoci v podpore lokalizácie do iných jazykov sú ešte rezervy. Aj keď ide o multiplatformový program, u nás máte momentálne k dispozícii iba archív ZIP (pre systém Windows), ktorý stačí po prevzatí rozbaliť na disk a program spustiť súborom instantbird.bat.
Funkcie
- Podpora najznámejších protokolov IM: ICQ, MSN, Yahoo!, AIM, Google Talk, Gadu-Gadu, QQ, XMPP. To znamená, že všetky svoje účty môžete spravovať v jednom programe, z čoho vyplýva väčšie pohodlie pre používateľa.
- Možnosť rozširovania pomocou doplnkov
- Prehľadné usporiadanie konverzácií na kartách
Ukážka okien programu Instantbird:
O programe Instantbird môžete diskutovať v našom fóre (v časti Doplnky).